b'\n_START_ARTICLE_\nSakari Laitinen\n_START_PARAGRAPH_\nEero Matti Sakari Laitinen (31. joulukuuta 1937 Pyh\xc3\xa4selk\xc3\xa4 \xe2\x80\x93 21. marraskuuta 2015 Helsinki) oli suomalainen arkkitehti ja kuvataitelija._NEWLINE_Laitinen kirjoitti ylioppilaaksi Helsingin lyseosta 1956 ja valmistui arkkitehdiksi Teknillisest\xc3\xa4 korkeakoulusta 1967. Opiskeluaikanaan h\xc3\xa4n toimi Teekkari-lehden graafisena suunnittelijana ja ty\xc3\xb6skenteli muun muassa Alvar Aallon arkkitehtitoimistossa, jossa h\xc3\xa4n osallistui Helsingin keskustasuunnitelman laatimiseen. Vuosina 1966\xe2\x80\x931973 Laitinen ty\xc3\xb6skenteli Espoon kaupungin asemakaavaosaston arkkitehtina ja sai suunnitella Iivisniemen l\xc3\xa4hi\xc3\xb6n asemakaavan sek\xc3\xa4 alustavan suunnitelman Kivenlahden aluekeskukselle. H\xc3\xa4n oli v\xc3\xa4lill\xc3\xa4 virkavapaalla toimiessaan vuosina 1970\xe2\x80\x931972 luennoitsijana Haile Selassie I -yliopistossa Addis Abebassa Etiopiassa. Laitisella oli 1973\xe2\x80\x931975 yhteinen arkkitehtitoimisto Alber Filosofin ja 1975\xe2\x80\x931985 Paavo M\xc3\xa4ntt\xc3\xa4rin kanssa sek\xc3\xa4 vuodesta 1982 oma arkkitehtitoimisto. Sivutoimisesti h\xc3\xa4n oli 1967\xe2\x80\x931968 Arkkitehti-lehden toimittaja ja 1967\xe2\x80\x931976 Teknillisen korkeakoulun assistentti._NEWLINE_Laitisen tunnettuihin t\xc3\xb6ihin kuuluu Karjaalle vuonna 1976 rakennettu Karjaan-Pohjan s\xc3\xa4\xc3\xa4st\xc3\xb6pankin rakennus, jonka h\xc3\xa4n suunnitteli yhdess\xc3\xa4 Filosofin kanssa. Yhdess\xc3\xa4 M\xc3\xa4ntt\xc3\xa4rin kanssa h\xc3\xa4n suunnitteli 1977 valmistuneen Karjalohjan uuden kirkon. Laitinen teki Helsinkiin 1970\xe2\x80\x931990-luvuilla useita aluesuunnitelmia, kuten Malminkartanon kaupunginosan aloituskorttelin, Korkeasaaren yleissuunnitelman, Oulunkyl\xc3\xa4n asemakeskuksen, Malmin asemaseudun ja Herttoniemenrannan kaupunginosan. Lis\xc3\xa4ksi h\xc3\xa4n suunnitteli eri paikkakunnille useita terveysasemia, p\xc3\xa4iv\xc3\xa4koteja ja asuintaloja._NEWLINE_Arkkitehdin ty\xc3\xb6ns\xc3\xa4 ohella Laitinen oli kiinnostunut n\xc3\xa4yttelyiden suunnittelusta ja h\xc3\xa4n suunnitteli M\xc3\xa4ntt\xc3\xa4rin kanssa muun muassa maailmaa vuosina 1975\xe2\x80\x931979 kiert\xc3\xa4neen Helsinki-n\xc3\xa4yttelyn. Vanhoilla p\xc3\xa4ivill\xc3\xa4\xc3\xa4n Laitinen omistautui kuvataiteille. Laitisen p\xc3\xa4\xc3\xa4osin abstrakteja maalauksia, kollaaseja ja muita t\xc3\xb6it\xc3\xa4 oli esill\xc3\xa4 n\xc3\xa4yttelysarjassa Preoccupations I\xe2\x80\x93III Saksan Berliiniss\xc3\xa4, M\xc3\xbcncheniss\xc3\xa4 ja Wolfsburgissa vuosina 2013\xe2\x80\x932014.'